Imtella' Mejju 24, 2021 Koppja Indjana kriet ajruplan u għamlet it-tieġ fl-ajru biex taħrab il-miżuri tal-Covid-19 imposti fuq l-art. Għat-tieġ fuq l-ajruplan attendew madwar 160 persuna meta fl-istat ta' Tamil Nadu, minn fejn ġejja l-koppja, ma jistgħux jattendu aktar minn 50 mistieden. Filmat li nġibed fuq l-ajruplan u li nxtered fuq il-media soċjali juri lill-koppja u lill-mistednin fuq it-titjira bejn Madurai u Bangalore. Kelliem għal-linja tal-ajru SpiceJet qal li l-Boeing 737 kien mikri minn aġent tal-ivvjaġġar. L-Indja għadha għaddejja minn mewġa kbira ta' każijiet ġodda bit-tieni mewġa stmata li qatlet 300,000 persuna anke jekk esperti jemmnu li t-total huwa ħafna ikbar.